b'\n_START_ARTICLE_\nMajolika\n_START_PARAGRAPH_\nMajolika (it. maiolica) \xe2\x80\x93 fajansui artima keramikos r\xc5\xab\xc5\xa1is; degto molio dirbiniai (buitiniai ir dekoratyviniai indai, vazos, skulpt\xc5\xabr\xc4\x97l\xc4\x97s, apdailos plytel\xc4\x97s, kokliai), dengti skaidria (pusiau majolika) arba neskaidria (alavo) glaz\xc5\xabra (tikroji majolika)._NEWLINE_Tikrosios majolikos dirbini\xc5\xb3 dekoras (da\xc5\xbeniausiai tapyti ornamentai ir kompozicijos) kuriamas ant neskaidrios glaz\xc5\xabros; pusiau majolikos (tapyti, sgrafito, reljefiniai ornamentai ir kompozicijos) \xe2\x80\x93 ant angobo, v\xc4\x97liau dengiamo skaidria (bespalve ar spalvota) glaz\xc5\xabra. Paskui dirbiniai dar syk\xc4\xaf degami.\n_START_SECTION_\nIstorija\n_START_PARAGRAPH_\nDar prie\xc5\xa1 m\xc5\xabs\xc5\xb3 er\xc4\x85 Egipte, Mesopotamijoje buvo glaz\xc5\xabruot\xc5\xb3 degto molio dirbini\xc5\xb3. Viduram\xc5\xbeiais Ryt\xc5\xb3 \xc5\xa1alyse majolika daugiausia naudota architekt\xc5\xabrinei apdailai. Nuo XIV a. majolika \xc4\x97m\xc4\x97 plisti Europoje. Ispanijoje sukurta maur\xc5\xb3 stiliaus majolikos dirbini\xc5\xb3, kurie per Maljorkos sal\xc4\x85 (i\xc5\xa1 jos lotyni\xc5\xa1ko pavadinimo Majolika atsirado majolikos pavadinimas) gabenti \xc4\xaf Italij\xc4\x85. XV\xe2\x80\x93XVIII a. Italijos miestuose, tokiuose kaip Faenca, Siena, Kastel Durant\xc4\x97, Urbinas, \xc4\xafkurta majolikos dirbtuvi\xc5\xb3, gars\xc4\x97jusi\xc5\xb3 dirbiniais, dekoruotais liustru arba tapytomis fig\xc5\xabrin\xc4\x97mis kompozicijomis, portretais, arabeskomis, groteskais (dailininkai D\xc5\xbe. Andreolis, N. Peliparijus), majolikos skulpt\xc5\xabr\xc4\x97l\xc4\x97mis (dailinink\xc5\xb3 dela Robij\xc5\xb3 \xc5\xa1eima). XVI\xe2\x80\x93XVIII a. majolika sukurta Pranc\xc5\xabzijoje (Nevero, Ruano dirbtuv\xc4\x97se), Vokietijoje, Rusijoje (Maskvos ir Jaroslavlio architekt\xc5\xabrin\xc4\x97 keramika). XIX a. pabaigoje \xe2\x80\x93 XX a. prad\xc5\xbeioje kuriama moderno stiliaus, nuo XX a. vidurio \xe2\x80\x93 unikali ir serijin\xc4\x97 majolika, ie\xc5\xa1koma nauj\xc5\xb3 i\xc5\xa1rai\xc5\xa1kos priemoni\xc5\xb3, tobulinama glaz\xc5\xabros technologija. XX a. majolik\xc4\x85 k\xc5\xabr\xc4\x97 F. Le\xc5\xbe\xc4\x97, P. Pikasas (Pranc\xc5\xabzija), I. Frichas-Charas, I. Jefimovas (TSRS).\n_START_SECTION_\nLietuvoje\n_START_PARAGRAPH_\nLietuvoje majolika (daugiausia r\xc5\xabm\xc5\xb3 krosni\xc5\xb3 kokli\xc5\xb3) atsirado XV a. XVII a. buvo sukurta spalvota glaz\xc5\xabra, reljefiniais vaizdais (portretais, fig\xc5\xabrin\xc4\x97mis kompozicijomis) dekoruot\xc5\xb3 kokli\xc5\xb3. XIX\xe2\x80\x93XX a. prad\xc5\xbeioje majolikos dirbiniai, tokie kaip indai, dekoratyvin\xc4\x97s vazos, architekt\xc5\xabrin\xc4\x97s apdailos plytel\xc4\x97s, daugiausia gaminti Neborovo (Lenkija, Skernevic\xc5\xb3 vaivadija) majolikos fabrike bei priva\xc4\x8diose dirbtuv\xc4\x97se.'